SKRIFTLIG FORESPØRGSEL P-0126/03

af Giuseppe Di Lello Finuoli (GUE/NGL) til Kommissionen

(21. januar 2003)

Om: Støtte fra den italienske stat og regionalrådet i Campania i forbindelse med en programkontrakt forelagt af Agrifuturo S.c.a.r.l.

En programkontrakt vedrørende 37 investeringsinitiativer, der er forelagt af Agrifuturo S.c.a.r.l. til et samlet beløb af 118 425 640 EUR , er blevet godkendt af den italienske stat (afgørelse i det interministerielle økonomiske planlægningsudvalg (CIPE) af 28. marts 2002) og regionalrådet i Campania (afgørelse nr. 1479 af 30. marts 2001), idet der er bevilget et samlet beløb på 75 752 640 EUR (63,97 % af det samlede beløb) som statsstøtte.

Kan Kommissionen oplyse følgende:

- Er den godkendte kontrakt i overensstemmelse med CIPE's afgørelse af 25. februar 1994 og efterfølgende ændringer og tilføjelser hertil, hvori det fastlægges, at programkontrakter er erhvervsinstrumenter, der står til rådighed for små og store virksomheder, der ønsker at gennemføre et program med integrerede og sammenhængende investeringer i et område eller en sektor eller en erhvervsgren, når programkontrakten i det foreliggende tilfælde omfatter foranstaltninger inden for områder (syv initiativer inden for fødevareforarbejdning, fremstilling af kager og småkager, kødprodukter osv.), der næppe kan anses for at tilhøre samme sektor som den centrale del af det nævnte kontraktprogram, nemlig dåsetomatindustrien?

- Kan investeringerne i dåsetomat- og kødindustrierne, der er planlagt og modtager støtte, tænkes at fremme en stigning i produktionskapaciteten, og er en sådan stigning tilladt og i overensstemmelse med de gældende bestemmelser og reglerne under den fælles landbrugspolitik?

- Er den procentdel, statsstøtten udgør (63,97 %) i overensstemmelse med fællesskabsreglerne vedrørende støtteprogrammer?

Hvis det konstateres, at de ovennævnte fællesskabsbestemmelser ikke er blevet overholdt eller er overtrådt, hvilke skridt vil Kommissionen da tage over for Italien og regionalrådet i Campania?

Svar afgivet på Kommissionens vegne af Franz Fischler

(14. februar 2003)

Kommissionen har ikke kendskab til det investeringsprojekt, der er forelagt af Agrifuturo S.c.a.r.l. Den vil hurtigst muligt kontakte de italienske myndigheder for at få klarhed over sagen. Eftersom Kommissionen ikke har nogen oplysninger om projektet, kan den ikke på nuværende tidspunkt svare på det ærede medlems to første spørgsmål.

I forbindelse med spørgsmålet om, hvorvidt den anvendte støttesats (63,97 %) er i overensstemmelse med EU-reglerne vedrørende statsstøtte, skal flere faktorer tages i betragtning:

- Såfremt det af virksomheden forelagte projekt udelukkende omfatter materielle investeringer, for hvilke de støtteberettigede udgifter svarer til de udgifter, der er opstillet under punkt 4.2.3 i EU's retningslinjer for statsstøtte i landbrugssektoren(1), er den anvendte støttesats faktisk for høj, eftersom denne i henhold til punkt 4.2.3 ikke må overskride 50 % af de støtteberettigede udgifter i mål 1-regionerne, som Campania falder ind under

- Hvis det forelagte projekt derimod omfatter andre støtteberettigede udgifter som eksempelvis faglig bistand, er det nødvendigt at kontrollere, hvor stor en andel af projektets samlede omkostninger disse udgør, da støtte hertil kan påvirke projektets samlede støttesats, og som anført ovenfor har Kommissionen på nuværende tidspunkt ikke nogen oplysninger, som kan gøre det muligt for den at foretage den nødvendige kontrol.

Endelig gælder følgende regel med hensyn til de eventuelle foranstaltninger, der skal træffes i tilfælde af overtrædelse af EU-bestemmelserne vedrørende statsstøtte: Hvis det viser sig, at en medlemsstat ikke har overholdt reglerne for statsstøtte, skal Kommissionen indlede den procedure, der er fastsat

i EF-traktatens artikel 88, stk. 2. Medlemsstaten skal så inden for en måned påvise, at den påtænkte støtte er forenelig med det indre marked, og interesserede tredjeparter opfordres gennem en meddelelse i Den Europæiske Unions Tidende til at fremsende deres bemærkninger (disse bemærkninger fremsendes til medlemsstaten, så den kan svare). Ifølge artikel 7, stk. 6, i forordning (EF) nr. 659/1999(2) bestræber Kommissionen sig så vidt muligt på at træffe en afgørelse inden for en periode på 18 måneder fra indledningen af proceduren. Denne afgørelse kan være positiv, negativ eller betinget.

(1) EFT C 232 af 12.8.2000.

(2) Rådets forordning (EF) nr. 659/1999 af 22. marts 1999 om fastlæggelse af regler for anvendelsen af EF-traktatens artikel 93, EFT L 83 af 27.3.1999.